M. Urbáni, poslanec: (2006-12-12):
Nejako nepočúvame, čo všetko treba v tom zdravotníctve na Slovensku spraviť. Na Slovensku sme zaviedli systém zdravotného poisťovníctva a pluralitný systém, ktorý, chcem všetkých uistiť, je aj v programovom vyhlásení vlády a aj zostane. Takisto sme garantovali v programovom vyhlásení vlády všetky formy vlastníctva. Ja nemám rád hovoriť, že len súkromné vlastníctvo je dobré, ale takisto nemám rád hovoriť, že dobré je len štátne vlastníctvo alebo iné verejnoprávne neziskové organizácie a tak ďalej. Každá jedna ekonomická jednotka, nech je to v hociktorom rezorte, takisto v zdravotníctve, ak je dobre riadená a ak sú kontrolované toky peňazí a efektívne využívané peniaze, tak môže byť zisková, môže dobre fungovať. Čiže chcem uistiť všetkých, že všetky formy vlastníctva ostávajú, len bude treba hodne spraviť, čo sa týka kontroly. Veľmi dobre vieme, že je málo peňazí v zdravotníctve, bude treba hľadať formy. Opakovane aj pred pár týždňami som z tohto miesta hovoril, že funkcia zdravotných poisťovní, ktorá spravuje buď verejné fondy, ako ich nazývame, alebo súkromné fondy, fondy, ktoré povinne zo zákona občania a podnikatelia odvádzajú, nestačí. Treba nájsť nové produkty, treba prejsť na 2. pilier, na 3. pilier, o ktorom sme hovorili aj v minulom volebnom období, aj pred voľbami. A budeme na ňom trvať, aby sa zaviedol, aby sa hľadalo viaczdrojové financovanie, pretože cieľ zostáva, že všade dobre funguje zdravotníctvo, ak tých 75 % až 80 % verejných zdrojov pokrýva istú časť, ale ostatné sú iné zdroje, ale nie zdroje od chudobných a chorých, od rodín s malými deťmi, od starých ľudí. A preto chceme, aby sa vytvorilo poisťovníctvo také, a ja budem dovtedy bojovať, kým sa to na Slovensku nepodarí, alebo možno aj odídem a nepodarí sa to, a budem stále hovoriť to isté, že systém zdravotného poisťovníctva treba kvalitatívne zmeniť. Je potrebné, aby bolo aj na ekonomicky náročné činnosti dosť peňazí. A kvôli tomu aj neboli predložené do parlamentu na tejto schôdzi niektoré systémy, ktoré by chceli zabezpečiť tieto peniaze. Ale trváme na tom, aby vláda a minister zdravotníctva pripravili dobrý zákon, aby vynovili zákon aj o zdravotnom poisťovníctve, aj niektoré iné zákony, ktoré spolu s tým súvisia, aby mal prospech občan v prvom rade ako pacient a aby mal prospech aj poskytovateľ zdravotnej starostlivosti, lebo len uspokojený poskytovateľ môže poskytovať dobrú zdravotnú starostlivosť. Dámy a páni, v poslednom období sa na Slovensku rozbehli rôzne formy zneužívania právnej vedomosti obyvateľov, či sa to týka nebankových subjektov alebo rôznych iných subjektov, ktoré dnes požičiavajú peniaze hlavne chudobnejším, ktorí sa dostanú do nejakej núdze, ktorí ako zálohu podpíšu zmluvu na byt, na dom a potom za pár tisíc prichádzajú k veľkému majetku. To tu na Slovensku existuje. A zneužívanie právnej vedomosti existovalo aj pri zakladaní novej poisťovne zdravotnej, ktorá tu bola. Sami ste všetci mohli byť svedkami, že bolo zneužívané právne vedomie na to, aby poisťovňa získavala nových klientov. Ja si myslím, že my budujeme právny štát, my budujeme občiansky štát a tu musí platiť zákon a zákon musí platiť pre každého. Preto som si dovolil aj teraz navrhnúť a predložiť pozmeňujúci návrh k návrhu pánov poslancov Národnej rady Slovenskej republiky Jozefa Valockého a Ján Zvonára na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 90). Po prvé. V čl. I poslaneckého návrhu zákona sa pred bod 1 vkladajú nové body 1 a 2, ktoré znejú: Bod 1: § 6 sa dopĺňa odsekmi 17 a 18, ktoré znejú: Odsek 17: „Zdravotná poisťovňa nesmie vykonávať nábor poistencov na základe mandátnych zmlúv alebo zmlúv o sprostredkovaní fyzickými osobami alebo právnickými osobami za peňažnú odplatu alebo za nepeňažnú odmenu.“ Odsek 18: „Zdravotná poisťovňa nesmie za prijatie a potvrdenie prihlášky na verejné zdravotné poistenie poskytnúť poistencovi peňažnú odplatu, nepeňažnú odmenu alebo inú výhodu finančnej povahy, hmotnej alebo nehmotnej povahy, na ktoré nemá poistenec nárok na základe verejného zdravotného poistenia.“ Bod 2: V § 14 ods. 6 sa číslovka „15“ nahrádza číslovkou „25“. Doterajšie body 1, 2 sa primerane prečíslujú. Odôvodnenie. V novom bode 1 sa zakazuje vykonávať nábor poistencov formou sprostredkovania právnickou alebo fyzickou osobou. Platná legislatíva umožnila naplniť potenciálne riziko, ktoré tu bolo, a to získavanie poistencov neetickou a klamlivou reklamou alebo ich priamym podplácaním. Mnohí poistenci boli oklamaní a stali sa poistencami iných zdravotných poisťovní podvodom. Poistenec nesmie byť objektom obchodovania a zdravotné poisťovne nesmú zneužívať nízke vedomie sociálne slabších skupín, pre ktoré jednorazová finančná odmena znamená krátkodobé vyriešenie nepriaznivej životnej situácie. Zmena poisťovne musí vychádzať zo chcenia poistenca, z jeho poznania výhod a kvality služieb tej zdravotnej poisťovne, do ktorej sa rozhodol poistenec odísť. V novom bode 2 sa navrhuje úprava termínu preukazovania minimálnej miery platobnej schopnosti s prihliadnutím na potrebu aplikačnej praxe. Len na krátke vysvetlenie, ide o to, že poisťovne nemusia preukázať svoju platobnú schopnosť Úradu pre dohľad k 15., ale až k 25. v tom mesiaci. Po druhé. V čl. I bode 2 § 22 ods. 11 poslaneckého návrhu zákona sa slová „odvolať vláda“ nahrádzajú slovami „vláda odvolať“. Je to len gramatická úprava, chcem vám oznámiť. Po tretie. Čl. I poslaneckého návrhu zákona sa dopĺňa novými bodmi 3 až 5, ktoré znejú: Bod 3: V § 24 ods. 8 písm. b) sa slová „§ 22 ods. 10“ nahrádzajú slovami „§ 22 ods. 10 a 11“. Bod 4: V § 26 ods. 8 písm. b) sa vypúšťajú slová „z dôvodov ustanovených v ods. 9“. Bod 5: V § 30 ods. 1 sa slová „20. októbra“ nahrádzajú slovami „20. decembra“. Odôvodnenie: V novom bode 3 sa navrhujú rozšíriť možnosti odvolania člena Správnej rady Úradu pre dohľad nad zdravotnou starostlivosťou rovnakým spôsobom ako v navrhovanom bode druhom poslaneckého návrhu zákona, t. j. o možnosť jeho odvolania aj z iných dôvodov ako z dôvodov taxatívne ustanovených v zákone. V novom bode 4 ide o legislatívnotechnickú úpravu súvisiacu s § 26 ods. 10 zákona, podľa ktorej člena dozornej rady možno odvolať aj z iných dôvodov, ako sú uvedené v odseku 9. V novom bode 5 sa navrhuje posunutie lehoty na zaplatenie príspevku na činnosť Úradu pred dohľad nad zdravotnou starostlivosťou z 20. októbra na 20. decembra. Po štvrté. V čl. II poslaneckého návrhu zákona sa slová „1. decembra 2006“ nahrádzajú slovami „15. januára 2007“. Navrhuje sa posun účinnosti v návrhu zákona z dôvodu trvania legislatívneho procesu. Dámy a páni, tento návrh je podpísaný 16 poslancami. Bol aj odovzdaný. Nech sa páči, mali by ste ho mať v laviciach. Ďakujem pekne za pozornosť.